**Reckless Love** on vuonna 2001 perustettu nelihenkinen glam metal -yhtye Kuopiosta. Yhtyeen nimeä kantava debyyttialbumi julkaistiin 24. helmikuuta 2010.

Historia
--------

### Klassinen tausta

Olli Herman opiskeli Kuopion Lyseossa 90-luvulla. Klassisen musiikin järjestelmällinen opiskelutapa alkoi kuitenkin tuntua yksitoikkoiselta ja hän lopetti saksofoni-tunnit. Aikansa Herman jaksoi käydä koulua, kunnes kaverit pyysivät uuteen bändiinsä basistiksi. Hän ehdotti mieluummin laulavansa. Myös Reckless Loven kitaristi Perttu "Pepe" Salohalmeella, sekä basisti Jalle Pääkkösellä, on klassinen musiikkitausta. Jalle soitti aikanaan Haapaniemen nuorisopuhallinorkesterissa Kuopiossa. Olli Herman on opiskellut englantilaista filologiaa Jyväskylän yliopistossa. 

### Perustaminen

Bändi aloitti uransa kellaribändinä keväällä 2001. He soittivat alkuun covereita nimellä **Reckless Life**, joka tunnetaan myös Guns N' Rosesin kappaleena. Asenne ja show-rockin esikuvat olivat innoittajina.
Covereiden soittaminen ei kuitenkaan tuntunut täysin omalta, joten he rupesivat tekemään omaa materiaalia. Sen myötä bändin nimi muutti muotoaan ja syntyi Reckless Love. Rumpali vaihtui ja heti perään vuonna 2004 Reckless Love voitti Kuopion bändikisan. Samana vuonna ilmestyi yhtyeen ensimmäinen omakustanne EP *So Yeah!!*.

#### Popcity kiertue (2005)

Yhtye päätyi Popcity-projektiin, kun Kuopio valittiin vuoden 2005 Popcity-kaupungiksi. Projektin tarkoituksena oli auttaa paikallisia bändejä urallaan ja saada kansainvälistä näkyvyyttä. Projektissa oli mukana kolme muutakin yhtyettä, jotka olivat Rainbowcrash, Svat ja Sideshow Zombies. Reckless Love teki vuoden 2005 heinäkuun lopulla "Scandinavian Tour" -nimisen minikiertueen yhdessä niin ikään kuopiolaisen Steel Frank -yhtyeen kanssa. Kiertue kattoi Ruotsin, Norjan ja Tanskan.

### Olli Herman Crashdïetissä

Reckless Loven keikkailtua muutamia vuosia aktiivisesti eri puolilla Suomea sen vokalisti Olli Herman (tunnetaan myös nimellä H. Olliver Twisted) valittiin vuonna 2007 ruotsalaisen sleaze rock -yhtye Crashdïetin laulajaksi edesmenneen Dave Lepardin tilalle tämän tehtyä itsemurhan vuonna 2006.

Crashdïet julkaisi albumin *The Unattractive Revolution* ja teki Euroopan kiertueen. Noin puolitoista vuotta myöhemmin 13. heinäkuuta 2008 yhtye kertoi kotisivuillaan, että Olli Herman on jättänyt yhtyeen, koska ei voi täysipainoisesti työskennellä kahdessa kokoonpanossa.

### Rumpalin vaihdos

Tammikuussa 2009 Reckless Love kertoi sivuillaan rumpalinsa Mike Harleyn eronneen yhtyeestä. Hän toimi yhtyeen rumpalina vuosina 2004-2009. Mike on järjestyksessään Reckless Loven toinen rumpali Zam Ryderin jälkeen. Rumpujen taakse istahti Hessu Maxx.
Yhtye koki vaihdoksen merkittäväksi musiikilliseksi kehitysaskeleeksi.

### Nykyhetki

Kesäkuussa 2013 yhtye toimi esikuvansa, yhdysvaltalaisen hard rock-yhtye Kissin lämmittelijänä Hartwall Areenalla. Uusin albumi on julkaistu vuonna 2022. 

Olli Hermanin liityttyä Popedaan vuoden 2023 lopussa bändi on jäänyt toistaiseksi tauolle ja rumpali Hessu Maxx on yhteisymmärryksessä eronnut bändistä

Julkaisut
---------

### Levytyssopimus ja debyyttialbumi

Yhtye solmi levytyssopimuksen Universal Musicin kanssa 23. huhtikuuta 2009. Reckless Love julkaisi ensimmäisen virallisen singlensä, "One More Timen", 8. kesäkuuta 2009. Single soi YleX-radiokanavan Rytmibarometri-osiossa 9. kesäkuuta 2009 ja kappale nousi myös YleX:n Himotuimmat-listalle viikolla 25 saavuttaen 15. elokuuta sijan 2.

Toinen single nimeltään "Beautiful Bomb" julkaistiin 15. lokakuuta 2009. Singlestä tehtiin musiikkivideo, jonka kuvaukset järjestettiin 3. lokakuuta 2009. Yhtyeen ensimmäinen varsinainen musiikkivideo julkaistiin 4. marraskuuta 2009. "Beautiful Bomb" -kappale nousi 28. marraskuuta 2009 YleX:n Himotuimmat-listan sijalle 4.

Yhtyeen nimeä kantava debyyttialbumi julkaistiin 24. helmikuuta 2010. Levy nousi ensimmäisellä listaviikollaan sijalle 13. Se tuli myyntiin myös Englannissa, Belgiassa ja Baltian maissa. Japanissa levy julkaistiin heinäkuussa 2010. Reckless Love esiintyi showcase-keikalla Lontoossa 24. toukokuuta 2010, joka myytiin ennakkoon loppuun. Albumilla vieraili Ilkka Wirtanen kosketinsoittimissa.

Reckless Loven toinen virallinen musiikkivideo "Romance" kuvattiin Helsingin Pasilassa 31. toukokuuta 2010. Videolla nähtiin myös vuoden 2008 Miss Suomi Satu Tuomisto.

#### "Cool Edition"-painos

Yhtyeen nimeä kantavasta debyyttialbumista julkaistiin uusi "Cool edition"-painos 17. marraskuuta 2010. Uudella kannella ja kuvilla varustettu painos sisältää myös bonuskappaleita, joita ovat "Get Electric", Englannissa äänitetyt akustiset "Back To Paradise", "Hysteria" ja "Sex" sekä "Back To Paradise remix"..

### Toinen studioalbumi

Bändin toinen studioalbumi Animal Attraction ilmestyi 5. lokakuuta 2011. Levyn ensimmäinen single "Hot", näki päivänvalon 18. huhtikuuta 2011 ja komeili YleX Himotuimmat -listan sijalla 1 jo muutaman viikon jälkeen. Yhtye esitti uuden sinkkunsa Idols tekee hyvää -hyväntekeväisyyskonsertissa 24. huhtikuuta 2011. Hot-nimisen kesäbiisin lisäksi albumi sisältää singlet *Animal Attraction* sekä *On The Radio*, joka julkaistiin 16. tammikuuta 2012.

Universal Music Finland kertoi 26. kesäkuuta 2013 kotisivuillaan albumin ylittäneen kultamyyntirajan.

### Spirit

Reckless Love julkaisi kolmannen albuminsa 30. elokuuta 2013. Levy sai nimekseen Spirit. Ensimmäinen singlelohkaisu, Night On Fire, julkaistiin 26. huhtikuuta 2013. Kappaleesta on tehty myös musiikkivideo, jonka ohjasi Marko Mäkilaakso. Video on kuvattu Las Palmasissa maaliskuussa 2013. Toiseksi singleksi valittu albumin 10. kappale *So Happy I Could Die* julkaistiin 23. elokuuta 2013 musiikkivideon saattelemana. Albumi nousi syyskuussa Britannian rock-albumilistalla suoraan sijalle 11.

### Erikoisjulkaisu

Spinefarm Records julkaisi *Record Store Day* -päivänä 12" vinyyli EP:n 19. huhtikuuta 2014. A-puolelta löytyvät Reckless Loven kappaleet Die Hard ja Angel Falling, AA-puolelta brittiläisen The Treatmentin kappaleet The Outlaw ja Way Of The World. Vinyyli on väriltään oranssi.

### Invader

Bändin neljäs studioalbumi "Invader" ilmestyi 4. maaliskuuta 2016. Levyn ainoa single "Monster" julkaistiin 29.1.2016. Kappale sai myös musiikkivideon. 30.5.2016 Invaderin aloitusraita "We Are The Weekend" sai myös musiikkivideon, joka koostui videomaateriaalista, jota oli koottu heidän ja Santa Cruzin yhteiseltä Reckless Cruz-Euroopankiertueelta. Albumi nousi Suomen albumilistan sijalle 8. Uuden albumin myötä bändi piti uransa pisimmän kiertueen joka kesti yli kaksi vuotta.

### Loaded

Debyyttialbumin kymmenvuotisjuhlakiertueen peruunnuttua korona-pandemian takia, bändi meni studioon ja julkaisi 21.8.2020 uuden singlen "Loaded". Bändi esitti kappaleen seuraavan päivän Tähdet, Tähdet-ohjelman jaksossa. Tämän jälkeen bändi soitti muutamia keikkoja Suomessa pitkin syksyä 2020.

### Turborider

25.3.2022 Reckless Love julkaisi viidennen studioalbuminsa nimeltään "Turborider". Albumilta julkaistiin neljä sinkkua. 10.9.2021 julkaistiin "Outrun", 19.11.2021 "Eyes Of A Maniac", 21.1.2022 "Turborider" sekä 4.3.2022 Ozzy Osbourne-cover "Bark At The Moon". Albumille oli otettu paljon vaikutteita synth wave-maailmasta. Albumi ylsi Suomen albumilistalla sijalle 3. ja Ruotsin albumilistalla sijalle 84.

Media
-----

Reckless Love esiintyi 12. joulukuuta 2009 MTV3-kanavan *Ne Salmiset* -ohjelmassa. Kyseisessä 10. joulukuuta 2009 kuvatussa ohjelmassa bändi esitti kappaleensa "Beautiful Bomb".

Yhtye esiintyi omana itsenään MTV3:n Salatut elämät -sarjan maanantaina 8. marraskuuta 2010 esitetyssä jaksossa. He esittivät jaksossa mm. "Sex"-nimisen kappaleen, jonka aikana Salattujen Elämien Cindy (Mia Ehrnrooth) kertoi, että Reckless Loven "Reckless Love"-levy löytyisi myös Cindyn levyhyllystä.

Kuorosodan kolmannella tuotantokaudella Kuopion kuoroa johti Olli Herman. Ensimmäisessä lähetyksessä 14. marraskuuta 2010 kuoron ensimmäisenä esityskappaleena oli David Lee Rothin "Just Like Paradise". Kuorosodan toisessa lähetyksessä 21. marraskuuta 2010 kuoron esityskappaleena oli "Back To Paradise" Reckless Loven omasta tuotannosta. Kolmannessa lähetyksessä 28. marraskuuta 2010 kuultiin Bon Jovin "Born To Be My Baby". Kuorosodan neljännessä lähetyksessä kuoro esitti Ricky Martinin kappaleen "Livin la Vida Loca". Kuopion kuoro karsiutui pois kilpailusta kolmantena.

Vuoden 2010 maaliskuussa Reckless Love komeili Suosikin kannessa.

Yhtye voitti Soundi-lehden lukijoiden vuoden 2010 äänestyksen Uusi kyky-sarjassa. He olivat myös ehdolla vuoden tulokkaaksi Emma-gaalassa. Emma-gaala järjestettiin 26. helmikuuta 2011.

Olli on ollut mukana useissa tv- ja radio-ohjelmissa sekä itsekseen että bändinsä kanssa.
Vuonna 2014 Olli Herman oli mukana Tähdet, tähdet -viihdeohjelmassa, jossa sijoittui kolmanneksi. Vuonna 2022 Olli Herman osallistui Myyrä-televisiosarjaan ja voitti siitä pääpalkinnon.

Reckless Love maailmalla
------------------------

Debyyttialbumin ilmestymisen kynnyksellä Reckless Love esiintyi Latvian Music Awardsissa, Riiassa. Lisäksi yhtye teki promootiota paikallisen lehdistön, radion ja TV:n kanssa.

Yhtye esiintyi kuuluisalla Download-festivaalilla Donington Parkissa, Isossa-Britanniassa 12. kesäkuuta 2010. Lisäksi Reckless Love kiersi kesällä Suomen suurimpia festivaaleja Provinssirockista lähtien, sekä syyskuussa pitkin Englantia brittiläisen Jettblackin kanssa.

Reckless Love on esiintynyt Latvian ja Englannin lisäksi Italiassa ja Japanissa.

Huhtikuussa 2011 bändi kävi Los Angelesissa kuvaamassa musiikkivideota uudelle "Hot"-sinkulleen, sekä teki promootiota parin showcase-keikan verran, mm. The Viper Roomissa. Myös kakkosalbumin toinen single, "Animal Attraction", on kuvattu Los Angelesissa.

Jäsenet
-------

* Olli Herman (Olli Herman Kosunen aka H. Olliver Twisted) – laulu
* Pepe Reckless (Perttu Sedergren(Salohalme)) – kitara, taustalaulu
* Jalle Verne (Jalle Pääkkönen) – basso, taustalaulu

### Entiset jäsenet

* Zam Ryder – rummut (2001–2004)
* Mike Harley – rummut (2004–2009)
* Hessu Maxx (Heikki Ahonen) – rummut, perkussiot (2009-2024)

Diskografia
-----------

### Albumit

* *Reckless Love*  (Universal Music, 2010)
* *Animal Attraction*  (Universal Music, 2011)
* *Spirit*  (Universal Music, 2013)
* *InVader*  (Kaiku Entertainment, 2016)
* *Turborider*  (2022)

### Singlet/EP:t

* *So Yeah!* (2004)
* *TKO* (2005)
* *Light But Heavy* (2005)
* *Speed Princess* (2006)
* *One More Time* (2009)
* *Beautiful Bomb* (2009)
* *Romance* (2010)
* *Badass" / "Get Electric* (2010)
* *Hot* (2011)
* *Animal Attraction* (2011)
* *On The Radio* (2012)
* *Born to Break Your Heart* (2012)
* *Night on Fire* (2013)
* *So Happy I Could Die* (2013)
* *Edge Of Our Dreams* (2014)
* *Outlaw/Die Hard* (2014)
* *Keep It Up All Night* (2015)
* *Monster* (2016)
* *Loaded* (2020)
* *Outrun* (2021)
* *Eyes Of A Maniac* (2021)
* *Turborider* (2022)

### Musiikkivideot

* "One More Time" (2009)
* "Beautiful Bomb" (2009)
* "Badass" (2010)
* "Romance" (2010)
* "Back to Paradise" (2010)
* "Hot" (2011)
* "Animal Attraction" (2011)
* "On The Radio" (2012)
* "Born to Break Your Heart" (2012)
* "Night On Fire" (2013)
* "So Happy I Could Die" (2013)
* "Monster" (2016)
* "We Are the Weekend" (2016)
* "Outrun" (2021)
* "Turborider" (2022)

Lähteet
-------

* Tarkka uutissilmä: Rock The Globe -tietopaketti
* Savon Sanomat: Pojat Kuopion musiikkiluokalta (Arkistoitu – Internet Archive)
* Artikkeli: Latvian Music Awards (latviaksi)
* IFPI - Tilastot - Suomen virallinen lista (Arkistoitu – Internet Archive)
* Kuorosota 2010: Kuopion kuoro (Arkistoitu – Internet Archive)
* (Arkistoitu – Internet Archive)
* Reckless Loven ja brittiläisen The Treatmentin yhteinen vinyylijulkaisu (englanniksi)

### Viitteet

1. 1 2  Haastattelu Rytmi-lehdessä 1/2010
2. ↑  Kotimainen glam rock-bändi Reckless Love KISSin lämppäriksi  19.05.2013. Radio Nova. Viitattu 2.6.2013.
3. ↑  Alexia Tänav: Näin käy Popedaan liittyneen Olli Hermanin Reckless Love -yhtyeen – yksi jäsen jää pois *MTVuutiset*. Viitattu 21.1.2024.
4. 1 2  Snellman, Satu: Reckless Lovea tv:ssä ja livenä! Uusi painos albumista julkaistaan 17.11.  19.11.2010. Universal Music. Viitattu 19.11.2010. [vanhentunut linkki]
5. ↑  Iltasanomat verkko 9.9.2013
6. ↑  Soundi 1/2011 s.24

Aiheesta muualla
----------------

* Kuopiolainen Reckless Love on hitin jäljillä - Kuopion kaupunkilehti[vanhentunut linkki]
* Duunia, duuria ja tuuria - Savon Sanomat (Arkistoitu – Internet Archive)